A Kúria rehabilitált egy népellenes bûntett miatt elítélt honvédtisztet
A Kúria bûncselekmény hiányában mentette fel az 1946-ban népellenes bûntett miatt elítélt Nádasy Oszkár néhai honvéd alezredest csütörtökön.
Az eljárás adatai szerint a vádlott a második világháború végsõ szakaszában, 1944 õszén Érsekújváron volt zászlóaljparancsnok, amikor katonáinak a németek gyõzelmérõl, a háború megnyerésérõl beszélt, becsmérelte az "oroszokat", és arról beszélt, hogy ki kell ûzni õket az országból.
A világháború után eljáró népbíróság elõbb háborús bûntett miatt öt év börtönre, majd - ezt megváltoztatva - népellenes bûntett miatt két és fél évre és állásvesztésre ítélte tisztet. Azt már a korabeli hatóságok is megjegyezték, hogy a háborúban a parancsnokok kötelessége volt ilyen jellegû szónoklatok tartása katonáik számára, ám akkor úgy ítélték meg, hogy a vádlott jobboldali meggyõzõdése miatt túlment az elõírtakon. A verbális cselekményeknél többet az 1946-os határozatok sem róttak a vádlott terhére.
Nádasy Oszkár büntetése kitöltése után 1952-ben hunyt el. Lánya tavaly kérte rehabilitálását a Kúriától. A Legfõbb Ügyészség a védõi oldallal lényegében egyetértve támogatta a felülvizsgálati indítványt, és szintén felmentést kért.
A vádlott idõs leánya a csütörtöki tárgyaláson arról beszélt, hogy édesapját ártatlanul hurcolták meg a népbírósági eljárásban.
A Kúria a felmentõ ítélet szóbeli indoklásában idézte a korabeli törvényhelyet, amely alapján a vádlott bûnösségét kimondták. Eszerint népellenes bûntettet követ el többek között az, "aki kényszerû szükség nélkül nép- vagy demokráciaellenes hírverés szolgálatába szegõdik".
A Kúria szerint amikor a parancsnok a háborúban katonái elõtt beszélt, a szolgálati szabályzatban is rögzített kötelezettségét teljesítette, a harci szellemet, fegyelmet kívánta erõsíteni, így a korabeli ítéletben megállapított tények alapján sem követhette el a népellenes bûntettet, sem más háborús bûntettet.
A Kúria kimondta, hogy a népbíróság 1946-os elmarasztaló ítélete jogszabálysértõ volt, ezért azt megváltoztatta és Nádasy Oszkárt bûncselekmény hiányában felmentette.
kúria